‘बी’ डिभिजन लिग : आरसीटी र भगवती उपाधि नजिक
रानीपोखरी कर्नर टिम (आरसीटी) र श्रीभगवती क्लब सहिद स्मारक ‘बी’ डिभिजन लिग फुटबलको उपाधि नजिक पुगेका छन् । दोस्रो चरणको लिगमा दुवैले २–२ जित निकालेका छन् । उपाधिको छिनोफानो यी दुईको खेलबाट लाग्नेछ ।
काठमाडौँ — रानीपोखरी कर्नर टिम (आरसीटी) र श्रीभगवती क्लब सहिद स्मारक ‘बी’ डिभिजन लिग फुटबलको उपाधि नजिक पुगेका छन् । दोस्रो चरणको लिगमा दुवैले २–२ जित निकालेका छन् । उपाधिको छिनोफानो यी दुईको खेलबाट लाग्नेछ ।आइतबार एन्फा कम्प्लेक्स सातदोबाटोमा भएको खेलमा आरसीटीले सातदोबाटो युथ क्लबलाई २–० गोलले हराउँदा भगवतीले टुसाल युथमाथि ३–१ ले जित रच्यो । दोस्रो चरणको दुई खेलबाट दुवै टोलीको ६–६ अंक भएको छ । दुवैको गोल अन्तर पनि बराबर छ ।दोस्रो चरणको पहिलो खेलमा आरसीटीले टुसाललाई २–१ र भगवतीले सातदोवाटोलाई ४–३ ले पराजित गरेका थिए । पहिलो चरणका उत्कृष्ट ४ टिम दोस्रो चरण पुगेका थिए । उनीहरूले एकअर्कासँग खेल्नेछन् । समूह ‘ए’ बाट आरसीटी र सातदोवाटो तथा समूह ‘बी’ बाट श्रीभगवती र टुसालले अन्तिम चरणमा स्थान बनाएका हुन् ।टुसाल र सातदोबाटो दुई खेलबाट अंकविहीन छन् । यी दुईबीच तेस्रो स्थानका लागि खेल हुनेछ । आरसीटी र भगवतीले भने कम्तीमा दोस्रो स्थान निश्चित गरेका छन् । अन्तिम चरणको तेस्रो खेल मंगलबार हुनेछ ।आइतबार दर्शन गुरुङले ४१ औं मिनेटमा भगवतीलाई अग्रता दिलाएका थिए । तर कासिम राईले अन्तिम समयमा गोल गरी पहिलो हाफमा १–१ को बराबरी गरेका थिए । दोस्रो हाफमा भने भगवतीले दुई गोल थप्यो । दर्शनले ६० औं मिनेटमा व्यक्तिगत दोस्रो गोल गर्दा छिरिङ पासाङ शेर्पाले ८१ औं मिनेटमा निर्णायक गोल गरेका थिए । अर्को खेलमा सातदोबाटोलाई हराउन आरसीटीका संसारनन्द पलान्चोकेले दोस्रो हाफमा दुई गोल गरे । पहिलो हाफ गोलरहित बराबरी भए पनि संसारले ६८ र ८३ औं मिनेटमा गोल गरी आरसीटीलाई ‘बी’ डिभिजन लिगको उपाधि नजिक पुर्‍याए ।